b'\n_START_ARTICLE_\nKlju\xc4\x8davni\xc4\x8darska ulica, Maribor\n_START_PARAGRAPH_\nKlju\xc4\x8davni\xc4\x8darska ulica se nahaja v Mariboru. Najstarej\xc5\xa1e ime ulice Schlosser Gasse (Klju\xc4\x8davni\xc4\x8darska ulica) se prvi\xc4\x8d pojavi v 17. stoletju. Leta 1876 so jo kot podalj\xc5\xa1ek priklju\xc4\x8dili Freihaus Gasse (Frajov\xc5\xa1ki ulici). Leta 1899 so ji vrnili ime Schlosser Gasse, hkrati pa so Frajov\xc5\xa1ko ulico podalj\xc5\xa1ali do Nagyeve ceste. Leta 1919 so ime poslovenili v Klju\xc4\x8davni\xc4\x8darska ulica. Po nem\xc5\xa1ki okupaciji leta 1941 so jo ponovno poimenovali Schlosser Gasse . Maja 1945 ji vrnejo slovensko ime Klju\xc4\x8davni\xc4\x8darska ulica. Ime Klju\xc4\x8davni\xc4\x8darska ulica izvira iz stare klju\xc4\x8davni\xc4\x8darske delavnice, ki se je mnoga leta nahajala v hi\xc5\xa1i \xc5\xa1tevilka 3. Mariborska policija je bila leta 1869 del mestne uprave in hotel Graf (po priimku dolgoletnega nadzornika), kot so Maribor\xc4\x8dani posmehljivo poimenovali policijski zapor mesta Maribor, je neko\xc4\x8d bil v hi\xc5\xa1i na vogalu Klju\xc4\x8davni\xc4\x8darske in \xc5\xbdidovske ulice. Stara \xc5\xa1tirikotna stavba naj bi bila po legendi najstarej\xc5\xa1a hi\xc5\xa1a v Mariboru. V\xc4\x8dasih se je v njej nahajal mestni zapor, nato zapor cesarsko kraljevega okrajnega sodi\xc5\xa1\xc4\x8da, v zadnjem obdobju njenega slu\xc5\xbeenja mestu pa je bila v njej voja\xc5\xa1nica varnostne policije in nato policijski zapor mesta Maribor. Do leta 1918 je bila policija v Mariboru organ mestne ob\xc4\x8dine, v obdobju stare Jugoslavije pa je postala dr\xc5\xbeavni organ. Do leta 1929 je imela naziv Kraljevi policijski komisariat, nato pa Predstojni\xc5\xa1tvo mestne policije Maribor. Novi sede\xc5\xbe policije je bil na Slom\xc5\xa1kovem trgu 1 (stavba je bila med 2. svetovno vojno bombardirana in poru\xc5\xa1ena), policijska stra\xc5\xbea pa je \xc5\xa1e naprej ostala na Koro\xc5\xa1ki cesti in policijski zapor v Klju\xc4\x8davni\xc4\x8darski ulici.'